
În cauza G.R.N. împotriva României,
Curtea Europeană a Drepturilor Omului (Secția a patra), reunită într-un comitet compus din:
	Faris Vehabović, președinte,
	Lorraine Schembri Orland,
	Sebastian Rădulețu, judecători,
și Valentin Nicolescu, grefier adjunct interimar de secție,
având în vedere:
cererea (nr. 41192/22) îndreptată împotriva României, prin care un resortisant al acestui stat, G.R.N. („reclamantul”), născut în anul 2001 și cu domiciliul în Târgu Mureș, reprezentat de domnul V. Gorea, avocat în Târgu-Mureș, a sesizat Curtea, la 12 august 2022, în temeiul art. 34 din Convenția pentru apărarea drepturilor omului și a libertăților fundamentale („Convenția”);
decizia de a comunica această cerere Guvernului României („Guvernul”), reprezentat de agentul guvernamental, doamna O. Ezer, din cadrul Ministerului Afacerilor Externe;
decizia de a nu divulga numele reclamantului;
observațiile părților;
după ce a deliberat în camera de consiliu, la 1 iulie 2025,
pronunță prezenta hotărâre, adoptată la aceeași dată:
OBIECTUL CAUZEI
1.  Cererea are ca obiect pretinsa lipsă de eficacitate a urmăririi penale în legătură cu violența în familie îndreptată împotriva reclamantului, în vârstă de 15 ani la momentul respectiv, care suferă de un handicap psihomotor și care din octombrie 2016 era încadrat în „grad de handicap grav cu asistent personal”.
2.  La 23 februarie 2017, reclamantul ar fi fost agresat de V., concubinul mamei sale, atunci când era singur acasă cu V. Potrivit unui certificat medico-legal eliberat la 7 martie 2017 de Institutul de Medicină Legală din Târgu-Mureș, reclamantul a fost diagnosticat cu leziuni traumatice care au necesitat pentru vindecare 12-14 zile de îngrijiri medicale, incluzând fractura piramidei nazale, în certificatul medico-legal indicându-se că acestea s-au putut produce prin lovire directă cu corp dur, contondent.
3.  La 21 martie 2017, mama reclamantului a depus plângere penală împotriva lui V., susținând că acesta din urmă l-a agresat și pe reclamant. S-a dispus începerea urmăririi penale sub acest aspect.
4.  Reclamantul, asistat de mama sa, era programat la 18 mai 2017 să dea o declarație cu privire la evenimentele din 23 februarie 2017. Cu toate acestea, din cauza stării de sănătate a reclamantului, agenții de poliție având calitatea de organe de cercetare penală nu au reușit să comunice cu reclamantul și, prin urmare, nu au putut primi o declarație din partea lui G.R.N („nu a reușit să comunice, doar prin semne”). Reclamantul a fost asistat și de un avocat desemnat din oficiu.
5.  La 31 iulie 2017, s-a dispus soluția de netrimitere în judecată a lui V. cu motivarea că nu există probe.
6.  La 27 noiembrie 2017, Judecătoria Târgu Mureș a admis plângerea mamei reclamantului împotriva soluției de netrimitere în judecată și a dispus trimiterea cauzei la parchet pentru a completa urmărirea penală în legătură cu acuzațiile referitoare la violențele la care a fost supus reclamantul.
7.  După redeschiderea urmăririi penale, la 27 februarie 2019, reclamantul a fost audiat de procurorul de caz, în prezența unui psiholog angajat al Serviciului de Protecție a Copilului Târgu Mureș. De asemenea, reclamantul a fost asistat de mama sa și de un avocat ales de mama reclamantului.
8.  La 4 martie 2019, V. a fost audiat de ofițerii de la Inspectoratul de Poliție Târgu Mureș care efectuau cercetarea penală.
9.  La 29 noiembrie 2019, din nou, s-a dispus clasarea cauzei pentru că nu existau probe suficiente că o persoană a săvârșit infracțiunea.
10.  La 2 iulie 2020, judecătorul de cameră preliminară de la Judecătoria Târgu Mureș a dispus trimiterea cauzei la procuror pentru completarea urmăririi penale privind comiterea infracțiunii de violență în familie, având în vedere că nu s-a explicat cauza leziunilor traumatice constatate asupra reclamantului, menționate în certificatul medico-legal. Judecătorul a indicat probele suplimentare care necesitau să fie administrate de organele de urmărire penală.
11.  Urmărirea penală a fost redeschisă și, la 4 august 2020, s-a pus în mișcare acțiunea penală față de V. pentru comiterea infracțiunii de violență în familie.
12.  La 9 decembrie 2020 și 3 decembrie 2021, V. a fost audiat de procurorul de caz.
13.  La 22 martie 2021, organele de urmărire penală au solicitat ca reclamantului să i se efectueze o expertiză medico-legală psihiatrică pentru stabilirea capacității sale de a percepe cu exactitate circumstanțele în care se află și de a da informații exacte despre evenimentele din 23 februarie 2017.
14.  La 29 martie 2021, concluziile expertizei medico-legale psihiatrice au fost transmise organelor de urmărire penală. Potrivit raportului de expertiză, V. a fost violent față de reclamant de mai multe ori, dar mama sa l-a apărat. Reclamantul a relatat apoi evenimentele care au avut loc la 23 februarie 2017. Potrivit raportului, reclamantul prezentase simptome care indicau că suferea de tulburare de stres posttraumatic, despre care s-a constatat că avea o legătură directă cu figura lui V.
15.  La 13 decembrie 2021, organele de urmărire penală au audiat un martor indirect care nu a confirmat susținerile reclamantului.
16.  La 3 ianuarie 2022, s-a dispus, pentru a treia oară, clasarea cauzei pentru că nu rezultau probe certe privind comiterea faptei violență în familie, deoarece organele de urmărire penală au acordat prevalență prezumției de nevinovăție și principiului in dubio pro reo în privința lui V.
17.  Plângerea reclamantei împotriva ordonanței procurorului a fost respinsă printr-o încheiere definitivă din 21 aprilie 2022 pronunțată de judecătorul de cameră preliminară de la Judecătoria Târgu Mureș, care a constatat că nu există probe directe, că există contradicții în declarațiile mamei reclamantului, că există posibilitatea ca aceasta să fi determinat declarațiile reclamantului și că reclamantul ar fi putut să se rănească singur.
18.  Reclamantul a invocat o încălcare a art. 6, 14 și 17 din Convenție, plângându-se că autoritățile nu au anchetat prompt și efectiv agresiunea a cărui victimă a fost.
MOTIVAREA CURȚII
CU PRIVIRE LA PRETINSA ÎNCĂLCARE A ART. 3 DIN CONVENȚIE
19.  Întrucât Curtea are competența de a realiza o încadrare juridică a faptelor cauzei [a se vedea Radomilja și alții împotriva Croației (MC), nr. 37685/10 și 22768/12, pct. 114, 124 și 126, 20 martie 2018], va examina cererea în raport cu art. 3 din Convenție.
20.  Curtea constată că acest capăt de cerere nu este în mod vădit nefondat în sensul art. 35 § 3 lit. a) din Convenție și că nu prezintă niciun alt motiv de inadmisibilitate. Prin urmare, acesta trebuie declarat admisibil.
21.  Principiile generale privind obligația pozitivă a statelor în temeiul art. 3 de a lua măsuri pentru a se asigura că persoanele aflate sub jurisdicția lor nu sunt supuse relelor tratamente, inclusiv relelor tratamente din partea unor persoane particulare, au fost rezumate în cauzele Z și alții împotriva Regatului Unit [(MC], nr. 29392/95, pct. 73-75, CEDO 2001-V] și M. și C. împotriva României (nr. 29032/04, pct. 107, 27 septembrie 2011). Principiile generale referitoare la obligația procedurală care le revine autorităților naționale în temeiul art. 3 din Convenție au fost rezumate în cauza S.M. împotriva Croației [(MC] nr. 60561/14, pct. 308-320, 25 iunie 2020, cu trimiterile de acolo].
22.  Curtea constată că urmărirea penală internă privind leziunile suferite de reclamant, un băiat în vârstă de 15 ani încadrat în grad de handicap grav (a se vedea supra, pct. 1), s-a desfășurat din martie 2017 până în aprilie 2022, adică pe o perioadă mai mare de 5 ani, timp în care un judecător a dispus de două ori trimiterea dosarului înapoi la procuror din cauza diferitelor omisiuni din cursul urmăririi penale (a se vedea supra, pct. 6 și 10). În plus, prezumtivul făptuitor, o persoană care locuia împreună cu reclamantul și mama acestuia la momentul vătămării reclamantului, a fost audiat de inspectorii de poliție la 4 martie 2019 (a se vedea supra, pct. 8), adică la 2 ani după depunerea plângerii penale, deși existau probe medico-legale ale leziunilor grave suferite de reclamant (a se vedea supra, pct. 2).
23.  Cu privire la măsurile privind organele de urmărire penală instituite în cursul proceselor penale care implică violența în familie împotriva copiilor, cu scopul de a asigura luarea în considerare a interesului superior al copilului (a se vedea, mutatis mutandis, N.Ç. împotriva Turciei, nr. 40591/11, pct. 132-135, 9 februarie 2021), Guvernul a făcut trimitere la normele metodologice stabilite prin ordinul comun din 2014 al Ministerului de Interne și al Parchetului de pe lângă Înalta Curte de Casație și Justiție privind circuitul sesizărilor penale și coordonarea activităților de urmărire penală efectuate de poliția judiciară și procurori. În conformitate cu aceste norme metodologice, plângerile referitoare la infracțiuni comise împotriva copiilor se considerau cauze penale speciale și urgente. Normele metodologice prevedeau termene scurte pentru înregistrarea actelor de sesizare și pentru ordonanța de începere a urmăririi penale. Era necesară efectuarea cu celeritate a unor proceduri, iar soluționarea urmăririi penale trebuia finalizată într-un termen rezonabil, de un an.
24.  Revenind la faptele din prezenta cauză, Curtea observă că durata urmăririi penale este în contrast puternic cu normele metodologice la care face referire Guvernul. Abia la 22 martie 2021, adică la mai mult de 4 ani de la momentul faptelor și după ce urmărirea penală a fost redeschisă pentru a treia oară în urma unei încheieri pronunțate de un judecător de cameră preliminară (a se vedea supra, pct. 9), organele de urmărire penală au solicitat ca reclamantului să i se efectueze o expertiză medico-legală psihiatrică (a se vedea supra, pct. 13).
25.  Pe baza probelor de care dispune și, în special, a deficiențelor urmăririi penale interne, Curtea concluzionează că urmărirea penală nu a fost nici promptă, nici efectivă și nu s-a desfășurat cu diligența necesară în cauzele penale în care există persoane vătămate minore.
În consecință, a fost încălcat art. 3 din Convenție.
CU PRIVIRE LA APLICAREA ART. 41 DIN CONVENȚIE
26.  Reclamantul a solicitat 20 000 de euro (EUR) pentru prejudiciul moral și 500 EUR pentru cheltuielile de judecată ocazionate în fața Curții.
27.  Guvernul a considerat că o constatare a unei încălcări ar constitui, în sine, o reparație echitabilă suficientă pentru prejudiciul moral suferit de reclamant.
28.  Curtea acordă reclamantului 20 000 EUR pentru prejudiciul moral, plus orice sumă ce poate fi datorată cu titlu de impozit.
29.  Ținând seama de documentele aflate în posesia sa, Curtea consideră rezonabil să acorde suma de 500 EUR pentru cheltuielile din procedura în fața Curții, plus orice sumă ce poate fi datorată de reclamant cu titlu de impozit.
PENTRU ACESTE MOTIVE, CURTEA, ÎN UNANIMITATE,
Declară cererea admisibilă;
Hotărăște că a fost încălcat art. 3 din Convenție;
Hotărăște
că statul pârât trebuie să plătească reclamantului, în termen de trei luni, următoarele sume, care trebuie convertite în moneda națională a statului pârât la rata de schimb aplicabilă la data plății:
(i) 20 000 EUR (douăzeci mii de euro) pentru prejudiciul moral, plus orice sumă ce poate fi datorată cu titlu de impozit;
(ii) 500 EUR (cinci sute de euro) pentru cheltuielile de judecată, plus orice sumă ce poate fi datorată de reclamant cu titlu de impozit;
că, de la expirarea termenului menționat și până la efectuarea plății, această sumă trebuie majorată cu o dobândă simplă, la o rată egală cu rata dobânzii facilității de împrumut marginal practicată de Banca Centrală Europeană, aplicabilă pe parcursul acestei perioade și majorată cu trei puncte procentuale.
Redactată în limba engleză, apoi comunicată în scris, la 26 august 2025, în temeiul art. 77 § 2 și 3 din Regulamentul Curții.
	
	Valentin Nicolescu	Faris Vehabović
	Grefier adjunct interimar de secție	Președinte

